
	Tema
	Sveikatą stiprinantys įpročiai

	Pamokos idėja
	Ugdyti mokinių sąmoningumą apie sveikatą, skatinti kritiškai įsivertinti savo įpročius bei išsikelti asmeninį įprotį sveikatai palankesniam gyvenimo būdui. Atsižvelgiant į gyvenimo įgūdžių bendrąją programą 9 klasės mokiniai turi gebėti tyrinėti savo sveikatą stiprinančius įpročius bei mokintis priimti pokyčius ir sveikatą palaikančius sprendimus.

	Sąvokos
	Sočiosios riebalų rūgštys – riebalai, kurių sudėtyje yra riebalų rūgšties molekulė, neturinti dvigubų jungčių. Aptinkamos gyvūninės kilmės produktuose ir augaliniuose aliejuose. Sočiųjų riebalų rūgščių šaltiniai yra sviestas, mėsa, perdirbta mėsa, tropiniai aliejai (palmių aliejus, kokosų aliejus ir palmių branduolių aliejus) ir kt.
Sveikatai palankaus maitinimosi lėkštė – vizualus gidas, padedantis sudaryti subalansuotus patiekalus. Ji pabrėžia, kaip svarbu lėkštę užpildyti įvairiais maisto produktais iš skirtingų maisto grupių.

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.
2. rūpintis sveikata pasitelkus fizinį aktyvumą. 
3. suprasti sveikos mitybos svarbą sveikatai ir rinktis sveikatai palankius maisto produktus.
4. kritiškai analizuoti gyvenimo būdo ir aplinkos daromą įtaką asmens ir visuomenės sveikatai.

	Tikslas
	Ugdyti gebėjimus formuoti ir laikytis sveikatą stiprinančių įpročių.

	Uždaviniai
	1. Supažindinti mokinius su pagrindiniais sveiktą stiprinsiančiais įpročiais. 
2. Ugdyti gebėjimus valdyti rizikos veiksnius bei savarankiškai formuoti įpročius.

	Trukmė
	45 min.

	Pamokos pavadinimas
	Sveikatą stiprinantys įpročiai

	Priemonės
	· Projektorius
· Kompiuteris
· Rašymo priemonė
· Sąsiuvinis/popieriaus lapas

	PAMOKOS EIGA
	Pamokos planą sudaro septynios dalys:
1. temos atskleidimas (išsiaiškinama, ką mokiniai jau žino) – 5 minutės;
2. temos analizė (turimos žinios papildomos naujomis) – 15 minučių;
3. praktika (naujos žinios pritaikomos praktiškai) – 15 minučių;
4. refleksija (gautos žinios apibendrinamos) – 5 minutės;
5. pritaikymas (naujos žinios susiejamos su pritaikymu realiame gyvenime po pamokos) – 5 minutės;
6. skaitmeniniai šaltiniai (skaidrės, vaizdo įrašai);
7. rekomenduojama literatūra (nuorodos į informaciją, su kuria rekomenduojama susipažinti prieš pamoką).

	1. TEMOS ATSKLEIDIMAS


	Mokytojas prisistato bei pristato temą. Mokiniams užduodamas klausimas: „Kokius sveikatą stiprinančius įpročius žinote?“. Surenkami atsakymai. (skaidrė Nr.1)
*Jeigu yra galimybė – naudoti svetainę „Mentimeter“, kurioje bus surenkami ir ant ekrano parodomi mokinių atsakymai į klausimą.

	2. TEMOS ANALIZĖ


	EIGA
	REKOMENDUOJAMAS TURINYS

	
	ĮVADAS 

	
	Siekiant sužinoti kaip mokiniai apibrėžia sveikatos sąvoką, galima užduoti klausimus (skaidrė Nr. 2):
1. Kokiais atvejais žmogus gali atrodyti sveikas, bet iš tikrųjų turėti sveikatos sutrikimų?
2. Kokie pavyzdžiai rodo, kad gera išvaizda nebūtinai reiškia gerą sveikatą?

Tikimasi išgirsti tokius mokinių atsakymus:
1. Kai žmogus serga psichologine liga, pvz., depresija ar nerimu.
Kai ligos simptomai pasireiškia tik vėliau.
Kai žmogus slepia, kad blogai jaučiasi ir kt.
2. Sportininkas gali atrodyti stiprus, bet turėti širdies problemų.
Žmogus gali būti lieknas, bet maitintis sveikatai nepalankiai.
Modeliai ar turinio kūrėjai gali atrodyti sveikai, bet sirgti valgymo sutrikimais ir kt.

Paaiškinama, kas yra sveikata (skaidrė Nr. 3).

Mokinių prašoma atsakyti ir užsirašyti atsakymus į 6 klausimus, kurie susiję su sveikatą stiprinančiais įpročiais (skaidrė Nr. 5).
Mokiniams paaiškinama, kad atsakymai bus reikalingi pamokos pabaigoje.

Išvardinami 4 pagrindiniai sveikatą stiprinantys įpročiai (skaidrė Nr. 6).
	Rekomenduojama akcentuoti, kad sveikata dažnai suprantama kaip ligų nebuvimas, tačiau toks požiūris šiandien laikomas per siauru. Šiuolaikinis sveikatos sampratos modelis apima kur kas daugiau – mūsų fizinę būklę, psichologinę savijautą bei gebėjimą darniai veikti socialinėje aplinkoje.

	
	SVEIKATAI PALANKUS MAITINIMASIS

	
	Mokiniams trumpai pristatomas kiekvienas veiksnys, susijęs su sveikatai palankiu maitinimusi (skaidrė Nr. 7)

Demonstruojama ir trumpai aptariama sveikatai palankaus maitinimosi lėkštė ( skaidrė Nr. 8).

Sveikatai palankaus maitinimosi lėkštė
· 50 % lėkštės turi sudaryti daržovės ir vaisiai
· 25 % lėkštės turi sudaryti angliavandeniai
· 25 % lėkštės turi sudaryti baltymai


	Trumpas punktų aprašymas:
1. Pilno grūdo produktai:
Nesmulkinti grūdai naudingi sveikatai, mažina lėtinių ligų riziką, padeda kontroliuoti svorį, slopina uždegimines reakcijas bei turi įtakos žarnyno veiklai. 
2. Druskos ribojimas iki 5 gramų per dieną
Vartojant mažiau nei 5 gramus druskos per dieną, galima išvengti aukšto kraujospūdžio, širdies ir kraujagyslių ligų, insulto bei inkstų pažeidimų.
3. Vanduo
Vandens poreikis gali būti vertinamas individualiai, bet bendra rekomendacija yra – 1,5-2 l vandens per dieną.
4. Rinktis liesą mėsą bei pieno produktus
Siekiant sumažinti sočiųjų riebalų rūgščių vartojimą, vietoj riebios mėsos (pvz., kiaulienos) geriau valgyti paukštieną (pvz., vištieną, kalakutieną ir kt.) ankštines daržoves, žuvį. Pieno produktus rekomenduojama rinktis taip pat liesus. 
5. Sočiųjų riebalų turėtų būti mažiau nei 10 % dienos kilokalorijų.
Per didelis sočiųjų riebalų vartojimas gali didinti cholesterolio kiekį kraujyje, o tai skatina jo kaupimąsi kraujagyslėse. Dėl to gali vystytis aterosklerozė, didinanti širdies ligų ir insulto riziką.
6. Neviršyti 25 g pridėtinio cukraus per dieną.
25 g cukraus = 6 arbatiniai šaukšteliai. Mažesnis pridėtinio cukraus vartojimas padeda: sumažinti nutukimo ir dantų eduonės riziką, išugdyti sveikatai palankius, ilgalaikius maitinimosi įpročius bei tinkamo maisto pasirinkimą. Taip pat padeda sumažinti metabolinių ir širdies bei kraujagyslių ligų riziką.
7. Pusryčių svarba
Pusryčiai yra labai svarbus dienos valgis, kadangi: suteikia energijos visai dienai, turi įtakos smegenų veiklai, pagerina nuotaiką bei koncentracija (kas yra naudinga per pamokas mokykloje). Turi įtakos medžiagų apykaitai ir kontroliuoja svorį, padeda neužkandžiauti.



	
	FIZINIS AKTYVUMAS

	
	
Mokiniams pasakojama apie fizinio aktyvumo svarbą (skaidrė Nr. 9)

Trumpai aptariamas kiekvienas punktas. 




	Rekomenduojama akcentuoti, kad fizinis aktyvumas yra neatsiejama sveikatai palankaus gyvenimo būdo dalis, kuri turi įtakos ne tik išvaizdai, bet ir bendrai savijautai.

Fizinis aktyvumas:
· Stipriną kaulus ir raumenis
· Padeda išlaikyti sveikatai palankų svorį
· Mažina tam tikrų ligų riziką, įskaitant nutukimą, diabetą ir širdies ligas.
· Aktyvina mąstymo procesus. Gerina dėmesio koncentraciją, informacijos apdorojimą ir atmintį. Tai prisideda prie aiškesnio mąstymo, teigiamų emocinių pokyčių bei gali turėti teigiamos įtakos mokymosi pasiekimams.
· Svarbu stengtis apriboti ekranų naudojimą iki 2 valandų per dieną.

Rekomenduojama paminėti, kad fizinis aktyvumas nėra tik sporto salės lankymas. PSO fizinį aktyvumą apibrėžia kaip bet kokį kūno judesį, kurį sukelia griaučių raumenys ir kuris reikalauja energijos. 

Pasirink fizinį aktyvumą, kuris tau patinka:
· Eik pėsčiomis, važiuok dviračiu ar bėk vietoj važiavimo automobiliu
· Išbandyk jogą, aerobiką ar šokius (pvz., hiphopą)
· Išeik pasivaikščioti su šuniu
· Padėk namuose: grėbk lapus, nešk pirkinius, kask sniegą, tvarkykis kambaryje
· Įsitrauk į sporto komandą mokykloje



	
	MIEGO HIGIENA

	
	Mokiniams gali būti užduodamas toks klausimas:
· Kaip manote, ar geras miegas priklauso tik nuo to, kiek valandų miegame, ar yra ir daugiau veiksnių? Kokių?

Po išklausytų atsakymų, paaiškinama, kad miegas yra glaudžiai susijęs su maitinimosi įpročiais, fiziniu aktyvumu bei psichine sveikata. 

Nepakankamas miegas siejamas su padidėjusiu apetitu, svorio padidėjimu ir didesne nerimo bei depresijos išsivystymo rizika. Ir atvirkščiai, įrodymai rodo, kad reguliari fizinė veikla ir subalansuoti maitinimosi įpročiai žymiai pagerina miego kokybę ir psichologinę būklę (skaidrė Nr. 10).
	Rekomenduojama aptarti pagrindinius veiksnius, turinčius įtakos kokybiškam miegui:

· Kiekvieną dieną svarbu eiti miegoti ir keltis tuo pačiu laiku. Nuoseklaus miego ir budrumo grafiko laikymasis stabilizuoja mūsų rutiną, gerina miego kokybę.
· Kiekvieną dieną praleiskite laiko gryname ore. Grynas oras ir gamta mažina stresą ir palaiko fizinę bei emocinę gerovę, netiesiogiai skatindami geresnį miegą.
· Paskutinis valgis turi būti apie 2 valandas prieš miegą. Paliekant laiko tarpą prieš miegą, organizmui suteikiama galimybė tinkamai suvirškinti maistą ir nesutrikdyti miego ciklų.
· Venkite žiūrėti televizorių, naudotis kompiuteriu ar išmaniuoju telefonu bent 1 valandą prieš miegą. Vakare žiūrėjimas į mėlyną šviesą skleidžiančius ekranus gali sutrikdyti natūralų organizmo ritmą, slopindamas melatonino gamybą.

	RIZIKOS VEIKSNIŲ VALDYMAS

	
	Išanalizuojami rizikos veiksniai, galintys turėti įtakos sveikatai palankių įpročių formavimuisi. 

Aptariami jų valdymo būdai (skaidrė Nr. 11). 
	Rizikos veiksnių valdymas – tai gebėjimas identifikuoti veiksnius, keliančius grėsmę sveikam gyvenimo būdui, ir taikyti tinkamas strategijas bei sprendimus.

Rekomenduojama išanalizuoti kiekvieną pagrindinį veiksnį, galintį turėti įtakos sveikatą stiprinančių įpročių formavimuisi.
Aptarus kiekvieną veiksnį, mokiniams galima užduoti klausimą, kokie sprendimai galėtų būti taikomi problemai spręsti.
· Sąlygos trukdančios laikytis sveikatai palankaus gyvenimo būdo. Pvz., kartais gali nebūti laiko tarp pamokų ar ilga kelionė į mokyklą trukdo reguliariai ir sveikatai palankiai valgyti. Nėra galimybės sportuoti, namuose daug saldumynų, aplinka, kurioje vyrauja triukšmas ir kt.
Sprendimas: Planuokite savo valgius, nešiokitės maistą su savimi. Keiskite aplinką – susikurkite kampelį poilsiui, raskite vietos fiziniam aktyvumui (net ir namuose galite naudoti kilimėlį, svarmenis ir pan.) ir kt.
· Bendravimo įtaka. Draugų spaudimas valgyti sveikatai nepalankų maistą ar smerkimas už tai, kad nenorite jo valgyti. Pašaipos dėl išvaizdos ar sportinių gebėjimų bei aplinka, kurioje sveikas gyvenimo būdas nėra skatinamas. 
Sprendimai. Svarbu atlaikyti bendraamžių, draugų spaudimą ir mokėti pasakyti „ne“. Tai pat svarbu kurti savo bendravimo ratą su žmonėmis, kurie palaikys jūsų interesus, o ne smerks. Galima užsiregistruoti į įvairius būrelius, kaip pvz., šokiai, tenisas, futbolas ir kt., kur susirasti bendraminčių bus lengviau.
· Motyvacijos trūkumas. Sunku pradėti ar išlaikyti sveikatai palankius įpročius, jei trūksta tikslo ar įkvėpimo.
Sprendimas: Išsikelti pasiekimą tikslą (pvz., „miegosiu 8 val. kasdien“), stebėti pažangą, apdovanoti save už pasiektus žingsnius. 
· Stresas ir emocinis spaudimas yra dar viena didelė kliūtis. Dėl streso žmogus gali persivalgyti, mažiau judėti, neturėti motyvacijos rūpintis savimi.
Sprendimas: Svarbu mokytis valdyti stresą ir rasti būdus, kaip atsipalaiduoti. Tai gali būti pokalbis su artimaisiais, pasivaikščiojimas, kvėpavimo pratimai, meditacijos, šokiai. Nereikia bijoti kreiptis ir į psichologą, jeigu jaučiate, kad patiems pasirūpinti savimi yra sunku.


	
	ĮPROČIO CIKLAS

	
	Mokiniams išaiškinamas įpročio kūrimo ciklas (skaidrė Nr. 12).
	Įpročių ciklas – tai modelis, kuris reguliuoja įpročių formavimąsi ir susideda iš trijų komponentų: 
· Signalai gali būti išoriniais ir vidiniais. Pvz., saulėlydis primena uždaryti kompiuterį, žadintuvo garsas ar kalendoriaus priminimas skatina atlikti užduotį ar ruoštis susitikimui. 
Vidiniai signalai kyla iš mūsų kūno ar emocinės būsenos. Nuovargis skatina daryti pertrauką, nuobodulys verčia ieškoti pramogų, o alkis primena, kad laikas užkąsti.
· Veiksmas – įpročio ciklo dalis, atliekama beveik automatiškai. Pvz., vandens stiklinės išgėrimas ryte, rytinis kavos gėrimas, dantų valymas prieš miegą ir kt.
· Atlygis – malonus jausmas ar nauda po veiksmo, kuris užbaigia įpročio ciklą. Jis gali būti materialus (pvz., susitikimas su draugais, kelionė) arba nematerialus (pvz., pasitenkinimas atlikus užduotį). Atlygis patenkina poreikį ir sustiprina įprotį.

Pilno ciklo pavyzdys:
Signalas: Grįžtu iš mokyklos arba baigiu namų darbus.
Veiksmas: Įsijungiu muziką ir 10 minučių darau mankštą.
Atlygis: Jaučiuosi žvalesnis, patiriu pasiekimo jausmą ir endorfinų antplūdį, džiaugiuosi, kad įvykdžiau įprotį.

	3. PRAKTIKA

	Užduočiai atlikti turi būti palikta (skaidrė Nr. 13).
Atliekama ši užduotis:
1. Mokiniams siūloma peržiūrėti pamokos pradžioje pateiktus atsakymus apie jų įpročius (iš skaidrės Nr. 5) ir iš visų pasirinkti vieną arba du įpročius, kuriems buvo atsakyta „NE“.
Toliau, remiantis įgytomis žiniomis apie įpročių formavimą, mokiniai kviečiami susikurti savo naują įpročio ciklą (signalą-veiksmą-atlygį), kuris padės įtraukti pasirinktą įprotį į kasdienį gyvenimą. Po užduoties atlikimo mokiniai gali pasidalinti savo įpročiais su klase.


	4. REFLEKSIJA
	Klausimai mokiniams:
· ką naujo šiandien sužinojote;
· kas labiausiai įsiminė;
· kaip manote, kas labiausiai motyvuoja keisti savo įpročius;
· kur galėsite pritaikyti šios dienos žinias.

	5. PRITAIKYMAS
	Mokinių paprašoma grįžus namo atlikti šias užduotis: 
· susidėti patiekalą pagal sveikatai palankaus maitinimosi lėkštę; 
· suskaičiuoti kiek laiko skiriama fiziniam aktyvumui per dieną; 
· sudaryti sąrašą dalykų, kurie motyvuotų laikytis pasirinkto sveikatą stiprinančio įpročio.

	6. REKOMENDUOJAMA LITERATŪRA
	Sveikatos apsaugos ministerijos parengta informacija: 
· „Sveikos mitybos rekomendacijos“. 
Vilniaus miesto savivaldybės visuomenės sveikatos biuro parengta informacija: 
· Rekomendacijos sveikatai tavo lėkštėje;
Sveikatos mokymo ir ligų prevencijos centro parengta informacija:
· Fizinio aktyvumo rekomendacijos
Klaipėdos rajono savivaldybės visuomenės sveikatos biuro parengta informacija:
· Miego kokybės svarba ir rekomendacijos

